শিশুদের প্রতি ভালোবাসা দেখিয়ে আগেও খবরের শিরোনাম হয়েছেন লিওনেল মেসি। আর এমন আরেক ঘটনায় মেসির এক ভিডিওচিত্র ভাইরাল হয়েছে সামাজিক যোগাযোগমাধ্যমে। স্প্যানিশ লা লিগায় বার্সেলোনা-রিয়াল বেতিস ম্যাচ শেষের ঘটনা। শিশুপুত্র ম্যাক্সিমোকে কোলে নিয়ে বার্সেলোনার ড্রেসিংরুমের দিকে যাচ্ছেন রিয়াল বেতিসের মেক্সিকান ফুটবলার আন্দ্রেস গুয়ারদাদো। বাবার কোলে ছেলেটিও আছে বেশ খোশমেজাজে। কিন্তু হঠাৎ মেসিকে সামনে পেয়ে ছেলেটি যেন হয়ে পড়লো আনন্দে আত্মহারা।ফুটবলের মহাতারকাকে দেখেই চিৎকার দিয়ে উঠলো, ‘মেসি!’ আর মুহূর্তের মধ্যেই হাত বাড়িয়ে ছেলেটিকে কোলে তুলে নিলেন আর্জেন্টিনা ও বার্সেলোনার বর্তমান অধিনায়ক। মেসির কোলে নিজের ছেলের ছবি ক্যামেরাবন্দি করেন গুয়ারদাদো। এমন উষ্ণ আলিঙ্গন শেষে মেসিকে ধন্যবাদ দিতেও ভোলেননি মেক্সিমো। ওই ঘটনার ভিডিওচিত্র ধারণ করে স্প্যানিশ মিডিয়াও। আর গত দু’দিন এই ভিডিও ভাইরাল সামাজিক মাধ্যমে। লা লিগার ওই ম্যাচে রিয়াল বেতিসের বিপক্ষে ৫-০ গোলে জয় দেখে চ্যাম্পিয়ন বার্সেলোনা। ওই ম্যাচে জোড়া গোল করেন মেসি।